เงินบาทสัปดาห์หน้ากรอบ32.15/40
ศูนย์วิจัยกสิกรไทย รายงานเงินบาทสัปดาห์หน้า เคลื่อนไหวกรอบ 32.15/40 บาท/ดอลล่าร์ จับตาเฟดแถลง 21-22 ก.ค.
17 ก.ค. 2553

ศูนย์วิจัยกสิกรไทย รายงานเงินบาทสัปดาห์หน้า เคลื่อนไหวกรอบ 32.15/40 บาท/ดอลล่าร์ จับตาเฟดแถลง 21-22 ก.ค.
ศูนย์วิจัยกสิกรไทยรายงานว่า เงินบาทในประเทศ (Onshore) สัปดาห์ที่ผ่านมา ขยับแข็งค่ารับวัฏจักรดอกเบี้ยขาขึ้น เงินบาทปรับตัวในทิศทางที่แข็งค่าเกือบตลอดทั้งสัปดาห์ โดยมีแรงหนุนจากการคาดการณ์เกี่ยวกับการปรับขึ้นอัตราดอกเบี้ยของกนง.ในช่วงก่อนการประชุม และสามารถขยับแข็งค่าได้ต่อในช่วงหลังการประชุมที่กนง.มีมติปรับขึ้นอัตราดอกเบี้ยนโยบายเป็นครั้งแรกในรอบเกือบ 2 ปี 0.25% สู่ระดับ 1.50% ซึ่งกนง.ได้ระบุถึงความชัดเจนของการฟื้นตัวของเศรษฐกิจไทย และแรงกดดันเงินเฟ้อในระยะข้างหน้า นอกจากนี้ การแข็งค่าของเงินบาทยังเกิดขึ้นท่ามกลางแรงเทขายเงินดอลลาร์ฯ จากธนาคารต่างชาติในระหว่างสัปดาห์ ขณะที่ข้อมูลเศรษฐกิจสหรัฐฯ หลายตัวออกมาสร้างความผิดหวังให้กับตลาด สำหรับในวันศุกร์ เงินบาทถูกกดดันเล็กน้อยจากแรงซื้อคืนเงินดอลลาร์ฯ ของนักลงทุน ก่อนจะขยับขึ้นปิดตลาดปลายสัปดาห์ที่ระดับ 32.22 เทียบกับระดับ 32.34 บาทต่อดอลลาร์ฯ ในวันศุกร์ก่อนหน้า (9 ก.ค.)
ส่วนในสัปดาห์หน้า(19-23 กรกฎาคม 2553) คาดว่าธนาคารพาณิชย์คงจะมีการทยอยเตรียมสภาพคล่องเพื่อรองรับการเบิกถอนเงินสดของลูกค้าก่อนเข้าสู่ช่วงวันหยุดยาว ทั้งนี้อัตราดอกเบี้ยระยะสั้นน่าจะยังทรงตัวต่อเนื่องใกล้ระดับ 1.50% ภายใต้ภาวะสภาพคล่องในตลาดเงินที่น่าจะไม่เปลี่ยนแปลงมากนัก
ส่วนเงินบาทในประเทศอาจเคลื่อนไหวในกรอบประมาณ 32.15-32.40 บาทต่อดอลลาร์ฯ ทั้งนี้ ปัจจัยที่ต้องจับตา ได้แก่ สัญญาณการเข้าดูแลเสถียรภาพค่าเงินของธปท. และทิศทางของสกุลเงิน/ตลาดหุ้นในภูมิภาค ขณะที่ ทิศทางของเงินดอลลาร์ฯ อาจยังคงขึ้นอยู่กับประเด็นเกี่ยวเนื่องกับปัญหาทางด้านการคลังของประเทศในแถบยุโรป ผลการทดสอบภาวะวิกฤตของธนาคารในยุโรป รวมถึงตัวเลขเศรษฐกิจสหรัฐฯ ที่สำคัญ อาทิ ดัชนีตลาดที่อยู่อาศัยของสมาคมผู้สร้างบ้านแห่งชาติ (NAHB) เดือนก.ค. ยอดขายบ้านมือสอง ดัชนีชี้นำเศรษฐกิจ ข้อมูลการเริ่มสร้างบ้าน และการอนุญาตก่อสร้างเดือนมิ.ย. รวมถึงจำนวนผู้ขอรับสวัสดิการว่างงานรายสัปดาห์ นอกจากนี้ ตลาดยังจับตาการแถลงนโยบายการเงินในรอบครึ่งปีของนายเบน เบอร์นันเก้ประธานเฟดในวันที่ 21-22 ก.ค.อีกด้วย